ኢትዮጵያ ከአውሮፓ ኅብረት የሕገ ወጥ የገንዘብ ዝውውር ጥቁር መዝገብ ወጣች፡፡
ባሕር ዳር፡ ሚያዝያ 30/2012 ዓ.ም (አብመድ) የአውሮፓ ኅብረት አራት የአፍሪካ ሀገራትን በሕገ ወጥ የገንዘብ ዝውውር ጥቁር መዝገብ ውስጥ አስገባ፤ ሁለት ሀገራትን ደግሞ መሻሻል እንዳሳዩ በመግለጽ ከጥቁር መዝገብ ሰረዘ፡፡ ከጥቁር መዝገቡ የወጡት ኢትዮጵያና ቱኒዝያ ናቸው፡፡ኅብረቱ በአውሮፓ ከሚሽን በኩል አራት የአፍሪካ ሀገራትን በሕገ ወጥ የገንዘብ ዝውውርና ሽብርተኝነትን በገንዘብ መደገፍ ወደ ጥቁር መዝገቡ ጨምሯል፡፡ አዲስ ጥቁር መዝገቡ ውስጥ የተቀላቀሉት ቦተስዋና፣ ጋና፣ ሞሪሽየስና ዝምባብዌ ናቸው፤ ይህም በኅብረቱ በጥቁር መዝገብ የገቡ ሀገራትን ቁጥር ወደ 22 ከፍ አድርጎታል፡፡የአውሮፓ ኅብረት ከሰሜን ኮሪያ በቀር ሁሉም በጥቁር መዝገብ ውስጥ የገቡ የዓለም ሀገራት የተሰጣቸውን አስተያዬት ተቀብለው ለውጥ እንደሚያመጡ ተስፋ አድርጓል፡፡ ከችግሩ ለመውጣት በሀገራቱ ሰፊ ጥረት እንደሚጠይቅ ደግሞ የአውሮፓ ኮሚሽን አመላክቷል፡፡ሮይተርስ አገኘሁት ያለው መረጃ እንደሚያመለክተው ሕገ ወጥ የገንዘብ ዝውውር የአውሮፓ ኅብረትን የፋይናንስ ሥርዓት በጉልህ ተፅዕኖ እያሳደረበት ነው፡፡